정조 20년
丙辰十二月二十七日辰時上御誠正閣大臣備局堂上引見入侍時行右承旨李益運假注書李存秀事變假注書金致龍記事官金景煥記注官金良倜右議政尹蓍東行左參贊鄭民始行上護軍李柱國行禮曹判書閔鍾顯行大護軍李秉鼎李敬懋戶曹判書李時秀吏曹判書沈煥之行護軍徐有大李漢豐工曹參判徐龍輔刑曹參判李亨元行護軍李書九執義鄭景祚司諫閔師宣副應敎李景溟掌令趙章漢張至冕正言李勉昇修撰沈奎魯以次進伏訖蓍東曰日氣甚寒聖體若何上曰一樣矣蓍東曰王大妃殿氣候何如上曰一樣矣蓍東曰惠慶宮氣候何如上曰一樣矣上曰次對爲之蓍東曰此慶尙左水使李得駿狀啓也以爲虞候戰船開雲浦戰船合二隻限滿摘奸則腐傷動退難以駕海不可不趁今改造而左道封山松木擧皆體小姑無戰船材堪用者二隻戰船改造材木右道封山依例許斫事請令廟堂稟處矣左道封山如無可合船材則請得於右道封山自是已例二隻戰船改造材木依狀請許斫之意分付何如上曰依爲之出擧條上曰戰船事每欲下敎而未果矣三南之許多戰船列置海上一番新造之後初未嘗有用不問其毁傷只從道帥臣之啓聞循例許施新造改造極其頻數甚是無義予意則無論新造與改造造成之後一番試用於漕轉則一以驗造成之完否一以習水軍之操舟可謂兩得其宜且近來船材漸乏合有變通之道何以則爲好耶有司堂上亦陳所見可也民始曰誠如聖敎矣臣意則戰船漕船不必分而二之平時則用之以漕船緩急則用之爲戰艦則非徒船材之不至於難支也水軍亦習於能櫓矣上曰戰船漕船之通用雖知甚好而事甚重大故不得輕易爲之矣蓋漕船之別作名目亦是近出之事也湖南漕船之出雖是稍舊而嶺南則尤爲近出矣故在昔光廟朝每當漕運入來之時有望遠亭水操之事戰船漕船之互相通用從可知矣民始曰諸道封山盡爲童濯安眠船材亦漸不如古聞今所存松木只是體小不合用者而已湖南則只有防踏一處而諸般船材專取於此幾何而又不如安眠島乎蓍東曰頃因江原監司狀啓襄陽等五邑兵曹三軍門納保錢代捧後後錢名色何營自何年增加數爻狀聞之意奉承判下行會矣卽見該監司徐有防狀啓則枚擧五邑所報以爲訓鍊都監砲保禁御兩營保兵曹騎兵價布代錢之後軍民所納後錢中馱價路費例爲減除則餘數當屬該營而各項人情一依納布時例仍舊捧上故該邑加納之數在各軍門不過爲數三十兩或十兩內外而統計都數則多或至百餘兩少不下數十餘金此非各營門一吏一隷之所加捧書庫隷卒等許多名色皆有定數竝有人情辛亥代錢後自其年依舊捧納其納布時雜費者四衙門同然元無先創獨多之可以拈出者自今年爲始後錢數爻一倣司饔院人情竝報之例載錄於各其陳省一體上納若或有此外誅求之弊自臣營更爲登聞事嚴立科條著爲定式原州等九邑砲保今伏承以錢代納之命一依襄陽等邑例元上納一時成陳省上送外此諸邑上納情債勿論某衙門不無昔無新創者而厥數不過爲十兩內外移文於各該衙門以爲釐正之地上納時開衙遲滯旬月留連負債等節之爲痼弊不下於別情債論報備局從長矯救計料請令廟堂稟旨分付矣今以狀辭觀之則京司所捧該道情債雖無先創獨多之可論而若其過濫爲弊者則不可不趁卽釐正無論襄陽等五邑與原州等九邑所謂後錢數爻依司饔院例上納時許令竝報嚴立科條著爲定式事分付該道至於開衙時遲滯留連之弊當自本司甘飭各司不必煩陳於狀聞之中此則置之何如上曰依爲之出擧條蓍東曰此江華留守金履翼狀啓也以爲癸卯甲辰移轉米停退條中坡州高陽交河三邑則庚戌邦慶時停退條蕩減形止只報畿營不報本營高陽交河兩邑則又於乙卯因畿營知委停退條蕩減之由初報本營旋自畿營辛亥條蕩減以停退還起而該邑不以此追報故本營會案及年終書啓中不得懸註未免相左坡州高陽交河三邑之丙午條蕩減高陽交河兩邑之辛亥條停退自今爲始會案及年終書啓中卽爲釐正事請令廟堂稟旨分付庚戌年勘簿坡州牧使高陽郡守交河郡守及乙卯年勘簿高陽郡守交河郡守等竝令攸司捧現告勘處爲辭矣蕩減停退之相左於會案及書啓者專由於各該邑不卽報營之致而今旣覺察之後不可仍置依狀請許令釐正庚戌勘簿坡州等三邑及乙卯勘簿高陽等兩邑守令事屬不察竝捧現告從重推考何如上曰依爲之出擧條蓍東曰此廣州留守徐有隣狀啓也以爲臣營屬守堞軍官及馬兵等今秋等都試事當依節目設行歲色垂暮催科未畢從前如此之時退年合設多有已例待明春合設事令廟堂稟旨分付矣守堞軍官及馬兵等都試之退年合設旣多已例則今亦待春合設似無妨依狀請施行之意分付何如上曰依爲之出擧條蓍東曰今番都政兩銓皆有做錯兼引儀留窠不陞而假引儀徑先差代文參下別檢訓導郵官竝未陞六而徑先差代皆屬不察吏曹判書沈煥之從重推考何如上曰依爲之出擧條蓍東曰營將則解由勿拘而虞候則拘礙者自是銓格北虞候李運春前任海南縣監解由未出而首擬蒙點事屬不察兵曹判書鄭好仁推考李運春北虞候之任改差何如上曰依爲之出擧條蓍東曰今番都政光陵令李憲圭溫陵令李儀亨皆滿瓜當遞而無端不爲出代若其人可惜則從後甄復可也一政之中過限當遞者或出代或不出代事近斑駁亦屬不審吏曹判書沈煥之推考兩陵令竝令改差何如上曰依爲之出擧條蓍東曰其中光陵令李憲圭卽月山大君後孫而其爲人則頗詳明矣上曰然而滿瓜差代乃是公格且今番都政內職之瓜滿者不特此兩陵官而或作窠差代或不差代大失政格矣上曰今番都政政目三日後外間始得見云果然否蓍東曰臣亦第二日夜深後始見初仕望矣如是也故都政除職之人未及聞知始於三日後肅命者多矣上曰伊日寒威挽近所罕各司擧行自然遲滯而至於三日後始見政目誠不成說而此亦政院之不善擧行而然也蓍東曰頃因戶曹草記軍資主簿金成九公穀逋欠之罪令該府照法嚴勘事批旨內不能摘發之其前其後判堂豈可無罪乎倉官有逋竝與該堂論罪之意定式事言于廟堂事命下矣近來紀綱解弛此等之事至登臺章而贓法之不嚴玩愒成習該堂若嚴加察飭初豈有郞官所犯摘發之後又豈有至今未準捧之理乎此後則各倉穀物若有不謹典守以致耗縮者該堂郞一體重勘事自本司定式分付金成九事後不爲準徵之前後戶曹判書捧現告一竝罷職何如上曰依爲之當該戶判則摘發以後人宜有區別爲先推考因此而又有一欲定式者大抵有國之有度支爲其掌一國之財賦也我國近來分門而岐多有不可使聞於鄰國戶曹一衙門只當專摠而已自惠廳均廳別立衙門已是無義況單門之別有餉色使各其將臣兼行戶判之事而出入不問豈有如許法式乎且況軍門所納無非經用中移劃者乎軍門不罷餉色而使錢穀甲兵各有主管則民弊將無可祛之日此非猝乍間處分者先從典守之法若有不謹一依京外衙門例大將從事官施以當律有何不可卿於筵退後量定條件以啓目後錄磨鍊以啓待啓下藏之各該營及本司禁府刑曹可也出擧條上曰向者草記批旨內其前後判堂云者前者指未能摘發其逋負之謂也後者指未能準捧之謂也此雖郞官之逋欠而爲判堂者烏得無罪乎以外方論之監守被自盜之律者未必犯手而入己也雖是吏鄕之逋負爲守令者猶不能逭其罪何獨於京司不然乎故相臣鄭弘淳則或有倉穀欠縮之事視之若變怪矣今則如此之事視若尋常矣且以軍門言之爲將臣者視餉色爲其當用之物決不當若是也所謂軍門別備者尤爲不成說矣外方則有廩俸故以其羨餘爲別備而至於軍門餉色則初豈將臣私用之需而以爲別備乎近日惟御將一人果不若是誠爲可尙矣蓋兵權與財用以一人兼領我國之外無如是之法制矣予則以爲罷禁御兩營餉色而依訓局餉色提調戶判例兼之例屬之戶曹爲當矣先朝有別遣御史於軍門之事而重臣洪檍伊時爲御史果善爲之矣此後當送御史於軍門及各倉而軍門則大將從事官當其罪矣蓍東曰聞捕將李敬懋言夏間彼中僞批査實之事終歸於許鎜爲名人云此不可尋常處之姑令移囚於廣州府獄以爲究竟定罪之地何如上曰依爲之出擧條蓍東曰禁軍節目更爲修正以入事成命已下而禁衛大將李敬懋曾以末副薦出身之爲兩營騎士者竝屬禁旅以爲入仕之路事陳達蒙許云禁將方入侍下詢後節目中添入似好故敢此仰達矣上曰禁將進前奏對可也敬懋曰禁御兩營一番騎士之有薦者竝渠料布及久勤移送禁旅廳分屬一內外各番以準每番各二十之數次次陞實定額百數而兩營一番騎士則各隨移送騎士中陞實之窠亦準原額五十之數守部兩廳初入仕不由禁軍者無得擬差事定式則內三廳初仕階梯可無分貳異岐之弊而目下移屬騎士外每都目守部兩廳薦取才一依一內例施行恐合事宜矣上曰依爲之出擧條上曰訓將則以此事謂何如耶柱國曰禁將所奏非無意見而大抵禁旅則自是閑散之窠守副薦出身又屬禁旅則閑散禁軍又當退去臣意則恐不然矣上曰禁將之意亦非謂守副薦出身全屬禁軍也取其才藝各番限以數十人劃付爲好云矣柱國曰各番數十人亦難矣敬懋曰人各有見宜有參差之論而限二十人分屬則果何難也蓍東曰臣母病沈綿方寸亂矣且臣身病實無堪承重任之望矣亟賜體諒實爲公私之幸矣上曰卿之厭食之症近則何如蓍東曰兩時飯阻食太甚而至於他物則不至於如此矣上曰此是髀胃之不實也若不保脾則食不能消下醫書所云釜中之米終日不熟者是也卿須加意藥餌之節益盡調攝之方今日次對使之晩後來會亦爲卿之地也於卿也任之專而信之篤今日際會可謂丙申後初有也豈可捨卿乎上曰日前因東伯狀啓中杆城民戶事思之甲寅以後湖南沿邑田多陳廢戶多流亡矣今則何如云耶蓍東曰因年前荐歉湖南沿邑諸島擧皆凋殘而其中珍島尤甚矣臣因太僕牧場事詳聞其島民難支之狀而今年旣大登明年又告稔則或可以漸次稍勝矣上曰申大復旣酬勞而金在儉何不卽擬於復職乎前提擧徐有防時成國民朴萬億亦旣酬勞而今於金在儉豈可獨漏乎頃因右相所奏有甄復之承傳矣今番留窠不擬何耶煥之曰金在儉承傳臣未見之故不得擧行矣上曰吏判旣云未得見之其時承傳之分付於吏曹與否承旨査稟可也上曰又有敎官之虛司果出六者何不區處而留窠至於參議獨政以復職人差擬何耶雖以蔡弘遠言之年少新進事當十分小心而不此之爲初政如此至以昨日瓜遞之人明日擬入於復職望此豈成說乎仍命書傳敎曰今聞出六二蔭官尙在虛司果中況其中一蔭之特陞不獨念其家則焉敢越法甄復當該參議蔡弘遠爲先從重推考違式之望勿施差代事分付又命書榻敎曰政官牌招開政上曰昨日掌樂院坐起禮判進去乎鍾顯曰臣與二提擧皆進去矣上曰以昨日所習者觀之則二打之間能盡奏九成乎鍾顯曰幾能盡奏而享禮時則有笏記呼唱之頃故似不足矣上曰典樂輩果不拔樂章乎鍾顯曰一成之頃鼓爲六腔拘爲四拍手按籌板只數其鼓拍之數則可知其拔與不拔而今番則果不敢拔矣益運曰但典樂與樂生輩皆不能善誦樂章故實典樂取才願試者只是六人假典樂取才願試者亦不過六人樂院事誠悶然矣上曰日昨新差者則果能善誦乎益運曰此是前樂師而其中稍勝故不得已擬之而亦不能善誦矣上曰在昔先朝頻頻召入典樂於臥內試之而予則姑未爲之故此輩不習矣此後當時時招入而試其能否以此嚴飭使之另加肄習可也上曰樂院郞官果皆詳明乎鍾顯曰僉正則宋時淵主簿則金復光孔允東矣上曰金復光向於輪對入侍也有兒工勿用之奏而實則不解事也用兒工然後可至於漸次習熟而其所奏懲羹於僚郞之以無所懷被勘而倉猝有此奏矣仍命書榻敎曰掌樂主簿金復光孔允東竝他司各別擇差相換以爲久任上曰在昔先朝李淵德爲久任郞廳能知音律矣今亦有如此之人乎鍾顯曰未之聞也鍾顯曰太廟歲首展謁時一體展謁於永禧殿而酌獻禮當次之年則歲首展謁只行於太廟事曾爲定式矣明年卽酌獻禮年次故太廟展謁時永禧殿展謁之禮不爲磨鍊故敢此仰達矣上曰依爲之出擧條時秀曰向因慶尙監司李泰永狀啓星州忠烈祠田畓免稅以無自備文跡自本曹覆啓置之矣卽見該道所修上收租案則忠烈祠田畓直以免稅懸錄以自備的實之意移牒本曹田結事體甚重覆啓判下之後直以免稅磨勘者事極未安該道臣推考忠節祠田畓免稅一款依前置之仍此而又有仰達者各道各邑書院田畓未必一一皆是有土而一例啓聞許其免稅虛實相混稅額徒縮揆以事理誠極寒心分付八道道臣前後書院免稅田畓果皆自備與否各別詳査其或初無自備及未準結數處明年田結釐正時一竝出稅之意嚴飭分付何如上曰依爲之出擧條時秀曰冬至正使金思穆旣已奉命出疆本曹例給兩西路需似當依例施行故敢此仰達矣上曰依爲之出擧條時秀曰濟州常藿以錢代捧甚便好而此是土貢故代捧似涉如何矣上曰所捧之數幾何時秀曰元貢爲五百斤別貿爲三千斤矣上曰代捧亦何妨也仍命三司進前景祚等曰請寢罪人鄭致達妻出置城外之命依前還發配所亟令王府快正典刑上曰不允出擧條景祚等曰請物故罪人德相亟施孥籍之典上曰不允出擧條景祚等曰請逆賊尙喆追施孥戮之典上曰不允出擧條景祚等曰請亟寢昧爽以後申禁之命因許捧入未徹之啓特賜允兪俾十五字刀削景祚等曰請遲晩後物故罪人啓能亟施孥籍趾賊等凶種快施邦刑獻遂設鞫得情上曰不允出擧條景祚等曰請夏賊子女亟施跪斬之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情快正典刑上曰不允出擧條景祚等曰請物故罪人國榮亟施孥籍之典上曰不允出擧條景祚等曰請梟示罪人明謙正刑罪人以謙亟施孥戮逆復庶子好石亟施處絞荐棘罪人時偉設鞫得情夬正王法遲晩罪人宇鎭捧根脚夬正王法上曰不允出擧條景祚等曰請承款後物故罪人九宗亟施孥籍之典上曰不允出擧條景祚等曰請寢李汝節定配之命更令王府嚴覈取服施以當律上曰不允出擧條師宣等曰請金甲島爲奴罪人克觀古今島爲奴罪人克泰更令王府嚴鞫得情快正王法上曰不允出擧條師宣等曰請逆賊尙魯亟施孥戮之典上曰不允出擧條師宣等曰請亟寢秋曹罪人柳師文放釋之命仍令王府設鞫嚴問快正典刑上曰亟停勿煩出擧條師宣等曰請島配罪人李周奭更令王府拿致加刑限己身島配雖有赦典永勿擧論上曰尙今相持究竟無路一伸公議亦何不可姑爲依啓出擧條師宣等曰新除授獻納丁志元時在京畿永平地請斯速乘馹上來事下諭上曰依啓出擧條三司就座掌令張至冕又爲進前避嫌上曰日前臺臣之疏不爲則已旣爲則何其若是之巽軟乎所謂慨惋二字是何說耶如爾臺諫予不欲見之斯速退去臺廳避嫌也蓋明義錄義理卽某年義理也此箇義理如河海山嶽不渴不崩然後國可以爲國人可以爲人矣向來韓用龜事雖以如彼故罪之而實則未嚴於此義理而反有擾攘未定之端故有伊日處分矣成德雨則謂予太薄於外戚故欲勉敦敍之道而然乎今朝鄭好仁疏中涇渭云云果何說也渠雖有乙未樹立而今者擧措與悖疏一切相反可謂求其說而不得也今日登筵諸臺默無一語還爲就座如是則明義錄無地可讀矣徐判府諡號之忠字亦將還收耶仍命書傳敎曰親鞫爲之又命書榻敎曰親鞫處所肅章門爲之上曰今日諸臺中李勉昇則以乃兄之弟尤豈可若是乎成德雨處分時傳敎承書者渠兄也且伊日筵敎渠兄亦皆承聞矣渠亦必聞於渠兄而今日又使之署前行公則旣登筵席何無一言乎萬萬無狀矣其兄勉兢當與德雨輩同爲鞫問而特以跡無干連者故不爲之矣諸臺卽爲退去也焉敢戴帽竝皆脫帽出去也景溟等曰卽於筵席始知有鄭好仁之事相顧驚憤噫一部明義錄卽我東方春秋而昭揭日月撑亘宇宙者也噫彼鄭好仁渠亦今日臣子抑獨何心挺身獨出乃敢壞滅他莫嚴之隄防究厥心腸萬萬痛惋惟彼兩司諸臺至登筵席終不一言請討義理之晦塞堤防之壞滅看作尋常無意扶植鄭好仁則旣有親鞫之命臣等不敢更有所請而至於兩司不言諸臺其在明義理定人心之道不可置而不論請一體設鞫得情上曰爲先拿鞫可也出擧條益運曰筵席事體何等嚴重而修撰沈奎魯奏對之際未免屑越推考何如上曰依爲之出擧條上曰登筵諸宰中誰帶金吾堂上乎進前可也益運曰知義禁權同義禁林耆喆權裕俱未登筵矣上曰金吾堂上竝許遞前望單子入之待下批牌招察任先入侍後謝恩出榻敎上曰鄭民始李秉鼎李時秀沈煥之金吾堂上前望落點當承牌矣先爲出去而判義禁則進前書密旨也上曰右副入來軍士房則出去擧行可也上曰大臣以下諸宰先爲退去也上曰鄭好仁上疏捧納承旨罷職出榻敎上曰宣傳官卽往奪符以來也宣傳官徐翼淳入來上曰奪符宣傳官何不着戎服乎翼淳改具戎服以入肇源開密匣出傳命召左隻上曰問事郞廳何不差下乎兼春秋出去知入也仍又命書榻敎曰今日入侍不言兩司諸臺本職爲先遞差拿鞫得情又命書榻敎曰宮城扈衛置之上曰成德雨家則文書搜探鄭好仁家則勿爲之意出傳于禁堂賤臣承命出傳還入上曰左副承旨入侍出榻敎上曰假注書改差前假注書徐俊輔仍察廳任曺錫中仍察事變出榻敎上曰下直守令入侍出榻敎藍浦縣監權襈進前奏職姓名上曰藍浦弊邑且其民俗詿誤不馴汝旣經秋曹郞下去後期於釐其弊化其俗也結城縣監徐應輔進前奏職姓名上曰結城與藍浦同其弊汝其着意革弊期於善俗如不能善爲則責在汝兄矣金化縣令閔致謙淸安縣監任希復昌寧縣監李田秀陽智縣監申夔相尼城縣監沈景文進伏奏職姓名上曰爾等須盡其誠爲治也仍命除宣諭出去上曰金川郡守洪秉德入侍出榻敎秉德進伏奏職姓名上曰新移邑事果皆就緖而民戶移居者爲幾何乎秉德曰已爲移去者殆過三分二而旣皆安頓當此冬寒故或有未及移來者而開春後將次次移來矣仍命退諸臣以次退出